Slapende vlieëniers mis landingFoto ter illustrasie. (Foto: Facebook / Ethiopian Airlines) Twee vlieëniers van Ethiopian Airlines het verlede week hul landing misgeloop toe hulle tydens ŉ vlug van Soedan se Khartoem na Ethiopië se hoofstad Addis Abeba aan die slaap geraak het. Volgens Aviation Herald het die voorval verlede Maandag (15 Augustus) plaasgevind. Lugverkeerbeheerders het waarskuwings uitgereik toe vlug ET343 die lughawe genader het, maar nie vir landing begin daal het nie. Die lugvaartontleder Alex Macheras het die voorval as “uiters kommerwekkend” op Twitter beskryf, en die voorval aan “vlieëniersmoegheid” toegeskryf. Die nuusblad NDTV berig die vliegtuig se outomatiese vlieënierstelsel het die tuig laat vaar toe vlieëniers aan die slaap geraak het. Die Boeing 737 was sowat 37 000 voet (11,2 km) in die lug. Lugverkeerbeheerders het verskeie kere met die vlieëniers probeer kontak maak, maar hulle nie in die hande gekry nie. Toe die vliegtuig verby die landingsone vlieg, het die outomatiese stelsel afgeskakel wat ŉ alarm laat afgaan het. Dít het die vlieëniers wakker gemaak. Hulle kon die vliegtuig omdraai en het sowat 25 minute later veilig geland. Niemand is in die voorval beseer nie. Dis nie duidelik hoeveel passasiers aan boord was nie. Data van die lugvaartmoniteringstelsel ADS-B het die voorval bevestig en ŉ foto van die vliegtuig se vlugplan uitgereik wat wys hoe die vliegtuig verby die landingstrook vlieg en naby die Addis Abeba-lughawe omdraai. (Die vlugplan is deur FlightAware gepubliseer) ŉ Soortgelyke voorval is in Mei vanjaar aangemeld. In dié geval het twee vlieëniers tydens ŉ vlug van New York in die VSA na Rome in Europa aan die slaap geraak toe die vliegtuig 38 000 voet (byna 12 km) in die lug was. ŉ Ondersoek is ná afloop van die voorval van stapel gestuur wat bevestig het dat die vlieëniers albei gedurende hul vlug oor Frankryk geslaap het. Dis nie in dié stadium duidelik of enige stappe teen die vlieëniers van Ethiopian Airlines gedoen gaan word nie.